<classify> WAKALA wa Mabasi Yaendayo Haraka jijini Dar es Salaam DART imeanza kutekeleza maagizo matano kati ya sita ya Waziri wa Nchi, Ofi si ya Rais, Tawala za Mikoa na Serikali za Mitaa Tamisemi, Selemani Jafo, aliyoyatoa hivi karibuni kuondoa kero wanazopata abiria wanaotumia usafi ri huo.Maagizo hayo ni Kampuni ya Mabasi yaendayo Haraka UDART kufanyia matengenezo mabasi yote mabovu na kuzuia magari na pikipiki binafsi kupita katika barabara inayotumiwa na mabasi hayo.Mengine ni kuchukua mabasi 10 yanayofanya safari Mbezi kwenda Kimara yabebe abiria wanaoanzia Kimara kwenda Kivukoni na Kariakoo, kushirikiana na Mamlaka ya Udhibiti wa Usafiri wa Nchi Kavu na Majini Sumatra kuongeza daladala za kawaida zinazotoka Mbezi kwenda Kawe na Makumbusho na kupeleka majina ya watendaji wa DART wanaohujumu mradi kwa Katibu Mkuu wa Tamisemi. Agizo la sita lilimhusu Mkurugenzi wa Teknolojia ya Habari na Mawasiliano wa Tamisemi kuhakikisha kuwa anashirikiana kwa karibu na Wakala wa Serikali Mtandao eGA na Wizara ya Fedha na Mipango, kurejesha matumizi ya kadi kwa abiria na kuondoa tiketi ambazo Waziri Jafo alisema zinapoteza mapato.Akizungumza na gazeti hili jana kwa simu, Mtendaji Mkuu wa DART, Ronald Lwakatare alisema tayari wametekeleza baadhi ya maagizo na kwa sehemu kubwa na wanatarajia kuyakamilisha ndani ya wakati. Ingawa tulikuwa tumeanza kuruhusu baadhi ya mabasi ya Mbezi kwenda moja kwa moja Kariakoo kabla ya agizo la waziri, jana juzi tumeanza rasmi kupeleka mabasi 10, matano Kivukoni na matano Kariakoo, lakini tunaangalia uhitaji kwa kuwa si kila siku kunakuwa na watu wengi, alisema Lwakatare.Alisema baadhi ya mabasi yametengenezwa na UDART na juzi Jumatatu kulikuwa na mabasi 115 barabarani kati ya 126 yanayopaswa kusafirisha abiria kwa siku kwa mujibu wa mkataba. Awali mabasi kati ya 90 mpaka 100 ndiyo pekee yalifanya kazi kwa siku kutokana na ubovu wa mabasi mengi. Alisema kuna baadhi ya vifaa vya mabasi hayo ambavyo havipo nchini vimeagizwa tayari nje ya nchi ili kukamilisha matengenezo ya magari yaliyobakia. Kwa mujibu wa Lwakatare, mabasi 30 hufanya safari za Kivukoni kila siku na kati ya hayo, 12 ni yasiyosimama katika vituo vya kati express na 18 ni ya kawaida.Kuhusu kumpelekea Katibu Mkuu Tamisemi majina ya watendaji wa DART walio chini yake wanaodaiwa kukwamisha utendaji kazi, alisema analifanyia kazi ili ndani ya siku saba awe amekamilisha. Usafiri wa mabasi yaendayo haraka umekuwa na usumbufu mkubwa kwa wananchi wanaoutumia kutokana na kushindwa kukidhi mahitaji ya wingi wa abiria hasa nyakati za asubuhi na jioni.Machi 13, mwaka huu, katika kituo cha mabasi hayo cha Kimara, vurugu ziliibuka baada ya abiria kukaa kituoni hapo kwa saa mbili wakisubiri abiria kutokana na DART kuondoa mabasi ya express barabarani. Hata hivyo, walikiri kosa na kuyarejesha, lakini bado kumekuwa na msongamano mkubwa wa abiria katika vituo vya mabasi hayo asubuhi na jioni na imeelezwa ni kutokana na mabasi mengi kuwa mabovu.  <topic>: KITAIFA 